VF Plus stel 2019‑verkiesingsveldtog bekendPieter Groenewald by die bekendstelling. Foto: verskaf. Die VF Plus het Saterdag by die St. George’s Park-krieketstadion in die Oos-Kaap sy verkiesingsveldtog vir 2019 bekend gestel. Die veldtog staan bekend as ‘Slaan Terug. Nou of Nooit.’ Pieter Groenewald, leier van die VF Plus, het gesê die tyd het aangebreek om ŉ streep in die sand te trek teen “korrupsie en ŉ onbevoegde regering wat Suid-Afrika tot op die rand van ŉ ekonomiese afgrond gelei het. “Suid-Afrika staan voor ekonomiese ineenstorting, misdaad is buite beheer en werkloosheid het ŉ kritieke kantelpunt bereik, veral onder die jeug waar dit reeds ŉ nasionale ramp is. Meer as 17 miljoen mense is van maatskaplike toelaes afhanklik, eiendomsreg word bedreig en dienslewering het tot ŉ stilstand gekom,” het Groenewald gesê. Hy het bygevoeg die VF Plus het nog altyd saam met die meeste welmenende Suid-Afrikaners sy hand uitgesteek om te help bou en welvaart te skep in die land, en is steeds bereid om saam te werk op die pad na voorspoed. “ŉ Draaipunt is nou egter bereik waar die ANC nie langer toegelaat kan word om op sy vernietigingspad voort te gaan nie, en die hand van versoening kan nie langer onvoorwaardelik uitgehou word nie.” Die VF Plus wil ‘terug slaan’ teen onteiening sonder vergoeding, misdaad, korrupsie, wanbesteding en buitensporige belastings en tariewe, diskriminasie en swak dienslewering.